Az amerikai adóhivatal egy újabb vezetője távozik
Az amerikai adóhivatal (IRS) egy újabb vezetője távozik, miután bebizonyosodott, hogy az intézmény célzott és pótlólagos vizsgálatnak vetett alá csaknem 300 olyan konzervatív nonprofit csoportot, amely adómentességet igényelt - közölte csütörtökön az IRS.
Joseph Grant, az adóhivatal adómentességgel és kormányzati szervekkel foglalkozó osztályának biztosa bejelentette, hogy július 3-i határidővel távozik hivatalából. Grant az IRS második olyan vezetője, aki a kirobbant botrány miatt távozni kényszerül, miután Jack Lew pénzügyminiszter szerdán lemondásra szólította fel Steven Millert, az IRS élén megbízottként álló biztost, aki ennek azonnali hatállyal eleget tett. A Fehér Ház csütörtökön bejelentette, hogy szeptemberig ügyvivőként Danny Werfelt, az elnöki hivatal közigazgatási és költségvetési irodájának ellenőrét nevezi ki az IRS élére. A 42 éves tisztségviselő mindkét párt kormányzása idején dolgozott az államigazgatásban. Barack Obama elnök csütörtökön elutasította, hogy egy különleges ügyészt bízzon meg az adóhivatali visszaélések feltárásával, ugyanakkor ígéretet tett rá, hogy kijavítják a szövetségi államapparátusban megmutatkozó hibákat. Kijelentette, hogy a különleges ügyész kinevezése helyett elégséges lesz, ha a kormányzat együttműködik az ügyben a kongresszussal. Az elnök a Recep Tayyip Erdogan török kormányfővel közösen megtartott sajtóértekezletén ismét kijelentette, hogy dühös a történtek miatt és hangsúlyozta, hogy az IRS-nek semlegesnek kell lennie. - MTI -